ARRONDO ALDASORO (EH Bildu, 2016-04-22):
Euskal Herrian hezkuntza sistema propio, burujabe, euskaldun eta publiko baten alde egindako urratsak asko eta asko izan dira.
Norabide horretan erabat aktiboa izan den eta den hezkuntza komunitatea dago gurean. Eskola inklusiboa, konpentsatzailea eta integratzailearen alde, ikasleen euskalduntzearen alde edota ikasle guztientzako aukera berdintasuna, ekitatea, hezkidetza, curriculum propioa eta hezkuntza kalitatearen defentsan lan handia egin da eta egiten duen hezkuntza komunitatea dugu.
Lan eta konpromiso horri esker, besteak beste, behin baino gehiagotan aurre egin zaio modu batean edo bestean, gure hezkuntza sistemak jaso dituen erasoei, eraso anitzei. Asko eginda, baina asko dago egiteko.
LOMCE azken urteetako hezkuntza mailako erasorik handiena esatean ez gaude ezer berririk esaten. Ez naiz horretan, beraz, luzatuko. Baina bai aipatuko dut oraingoan ere hezkuntza komunitateak lege inposatu horri aurre egiteko egiten ari den lana eta borroka oso garrantzitsua izaten ari dela erasoei aurre egiteko.
Esanguratsuena  - ez bakarra -  iazko ikasturtean Lehen Hezkuntzako hirugarren mailako azterketaren aurrean egindako planto orokortua izan zen. Aurten ere, norabide horretan dozenaka dira azterketa hori egingo ez duten ikastetxeak eta familiak. Bejondeiela guztiei.
Bejondeiela, ez azterketa huts bati planto egingo diotelako; ez. Bejondeiela, LOMCEri aurre egiten ari direlako. Eta horren euskal aplikazioari aurre egiten ari direlako. Bai, Uriarte anderea, Heziberriri ere aurre egiten ari direlako.
Heziberri 2020 aurkeztu zenuten bide-orri bezala. Hasieran hitz politez osatuta bazegoen ere, Heziberri 2020 markoa ez da LOMCEri aurre egiteko tresna baliagarria; bere aplikaziorako, LOMCEren aplikaziorako tresna bihurtu da. Zalantza gutxi zegoen, baina argi gelditu da curriculum dekretuak eztabaidagai izan direnean. Egun, Heziberri 2020 LOMCEren aplikaziorako plana da Araba, Bizkaia eta Gipuzkoan.
Hezkuntza komunitateak ere ildo beretik hitz egin du gehienetan. Beraz, honi dagokionean, Heziberriren dekretu kurrikular hauek bertan behera uzteko eskatzen dizugu berriz ere.
Ikasturte honetan Eusko Jaurlaritzak hirugarren mailako azterketa modu orokorrean egiteko hartu duen erabakiaren aurrean, hainbat hezkuntza eragilek argi utzi dute erabateko aurkakotasuna. Duela hilabete, martxoaren 16an ELA, LAB, STEE-EILAS, Comisiones eta UGT sindikatuek, hezkuntzako langileen eta profesionalen ordezkaritzaren 100 % dutenak, denak batera, prentsa agerraldia egin zuten.
Hiru mezu argi bota zituzten: Aipatzen ari garen azterketen kontra agertu ziren eta plantoa bultzatuko dutela adierazi; Hezkuntza Sailari  - zuri, sailburu bezala -  leporatu zizuten ardura guztia ikastetxeen esku utzi izana; eta, azkenik, ebaluazio sistema propioa aldarrikatu zuten. Eta oso argi hitz egin zuten honetaz ere bai.
Asteazken honetan Hezkuntza Batzordean egon ziren, eta aprobetxatu zuten beraien agerraldia hemen aipatutako guztia berresteko, luze hitz egiteko LOMCE eta Heziberrik dituzten ondorio kaltegarriei buruz hezkuntza sisteman. Eta arrazoi osoa dute, eta bat egiten dugu beraiek azaldutakoarekin.
Hezkuntza Sailak, modu erabat arduragabean jokatuz, azterketa egitearen erabakiaren ardura ikastetxeei pasa die, hori argi uzten duen inolako idazki ofizialik argitaratu gabe, ikastetxeetan zalaparta eta zalantza sortuz. Eta honen aurrean, ikastetxe guztietako langile eta eragileei, publiko zein itunpekoei, dei egiten diete sindikatu guzti hauek azterketa hauek ez egiteko.
Baina ez dira bakarrak izan: Hezkuntza Plataformen Topaguneak bide hori bultzatzen ari da aspalditik, eta EHIGE, guraso elkarteak, irakaskuntza publikoko guraso elkarteak, edo Sortzenek, besteak beste, bere desadostasuna osoa azaldu dute sailburuak hartutako erabakiarekin eta ez egitera deitu dute.
Eta ez da onargarria Hezkuntza Sailak ikastetxeei pasa izana ardura hori. Kontzientea da sailburua horren ondorioaz? Zergatik erabaki hori? Autonomiaren izenean, noizbait entzun dugun bezala? Gezurra. Ikastetxeek ez dute autonomia behar sailburuak hartu nahi ez dituen erabakien ardura beraiei pasatzeko. Autonomia beste gauza bat da eta beste gauza batzuetarako behar dituzte ikastetxeak.
Eta bitartean, apirilaren 5ean, Espainiako Diputatuen Kongresuan, LOMCE aplikatuta ez dagoen ataletan aplikazio egutegia eteteko prozedura onartua izan zen. Eznahikoa, baina abiapuntu bezala zerbait da, eta horregatik gure taldeak ere alde bozkatu zuen Madrilen.
Baina horrek gurean ez du, printzipioz behintzat, inongo eraginik. Zergatik diogu hori? Hezkuntza Sailak LOMCEk dioena dagoeneko bere egin du eta aplikatu duelako, eta aplikatzen ari delako. Zer esan nahi du horrek? Ba Heziberrin jasota dagoela hori dena. Heziberrin argi azaltzen da gure ikasleek, adibidez, egin beharko dituzten...
...eta aplikatzen ari delako. Zer esan nahi du horrek? Heziberrin jasota dagoela hori dena.
Heziberrin argi azaltzen da gure ikasleek, adibidez, egin beharko dituzten azterketak. Hirugarren mailan, Lehen Hezkuntzako hirugarren mailan, laugarren mailan, seigarren mailan, DBHko bigarren mailan, laugarren mailan eta Batxilergoko bigarren mailan.
Hau da, nahiz eta kasurik onenean Madrilen onartutakoak aurrera jarraitu, eta LOMCE aplikatu ez den hori eten, gurean, Heziberri curriculum dekretuetan jasotzen diren azterketa guzti horiekin jarraituko genuke. Eta hori da beste galdera bat, jarraituko genuke edo bertan behera utziko duzu Heziberri bera, jasota dagoena curriculum dekretuetan?
Atzo bertan, Radio Euskadin, esan zenuen seigarren mailako froga ez dela egingo. Gure markoa Heziberri dela, guk erabakiko dugula gure ebaluazioa nola eta noiz egin. Eta hori ere ez da egia, Uriarte anderea! Gezurretan zabiltza! Ezin duzu jarraitu gauza bat esaten eta beste bat egiten, edo gauza ezberdina esaten segun eta non!
Hau da, atzo hau esaten duzu, baina guk jasotako erantzuna... Paper hau ezagutzen duzu. Eta ikastetxeetara bidalitako erantzunean begira zer diozun: "Non du jatorria seigarren mailako azterketak, LOMCEren arautegian?" Erantzuna: "Seigarren mailako ebaluazio diagnostikoa Heziberri 2020 planaren hezkuntza eredu pedagogikoan du jatorria". Orduan, atzo esandakoa, zertara dator? Zer lotura dauka honekin? Bat bera ere ez!
Bigarrena, 13. galdera: "Noiz egingo da azterketa, seigarren mailakoa?" Erantzuna: "Ebaluazioaren diseinua burutu ondoren. Diseinua hurrengo ikasturtean burutzea aurreikusita dago".
14. galdera: "Zein ikastetxetan egingo da seigarren mailako azterketa?" Erantzuna: "Seigarren mailako taldeak dituzten lehen hezkuntzako ikastetxetan". Zer ikusia dauka honek atzo esandakoarekin? Bat bera ere ez! Argitu beharko duzu!
Ez gara harritzen ikastetxeetan haserre egotea, kriston inseguritatea izatea, izugarrizkoa izatea beldurra ere bai, eta abar, eta abar, guzti honen aurrean. Ez dakite zeri egin behar dioten kasu.
Ebaluazio sistemak, sailburu anderea  - eta Hezkuntza Batzordean luze egon ginen honetaz hitz egiten, eta oso interesgarria izan zen -  hezkuntza osoa baldintzatzen du. Eta goitik behera eta behetik gora baldintzatzen du ebaluazio sistemak gure hezkuntza sistema. Eta horregatik, lehen esan bezala, sakoneko arazoa ez da froga bat, edo froga bati planto egitea. Hori egitea ezinbestekoa da hezkuntza sistema babesteko, eta horretaz hitz egiten ari gara.
Eta gure hezkuntza sistema osatu eta garatu nahi dugunok, hori hemen erabakitzeko ahalmen osoa defendatzen dugunok, ezin dugu ontzat eman ez LOMCE, ez Heziberri, ez Hezkuntza Sailak eta sailburu honek daraman politika eta bidea. Eta gaurko interpelazioan eta gaur horretaz hitz egin nahi dugu.
Azken batean, Madrilen, zuek ere LOMCEren aplikazio egutegia etetearen alde bozkatu zenuten. Horrek gurean, hemen, zer esan nahi du? Zer gertatzen da Heziberrirekin? Zer curriculum dekretuarekin? Zer, ebaluazio sistemekin? Zer egiteko asmoa duzue? Eta asmoa duzue hori dena behingoz elkarlana sustatuta, eragile guztiekin eta hezkuntza komunitatearekin egiteko?